Predkladacia   správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 341/2004 Z. z., ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní v znení nariadenia vlády Slovenskej republiky č. 151/2007 Z. z. (ďalej len „nariadenie vlády”) predkladá Ministerstvo práce, sociálnych vecí a rodiny Slovenskej republiky (ďalej len „ministerstvo“) ako iniciatívny návrh.

Oproti pôvodnému rozsahu sa v prílohe č. 1 k nariadeniu vlády v katalógu pracovných činností s prevahou duševnej práce pri výkone práce vo verejnom záujme a v prílohe č. 2 v katalógu pracovných činností remeselných, manuálnych a manipulačných s prevahou fyzickej práce pri výkone práce vo verejnom záujme (ďalej len „katalógy”), v súlade so všeobecne záväznými právnymi predpismi na základe žiadostí rezortov, navrhuje doplniť ďalšie pracovné činnosti, ktoré sa vykonávajú vo verejnom záujme. V súlade so všeobecne záväznými právnymi predpismi, ktoré nadobudli účinnosť po prijatí nariadenia vlády, sa navrhuje upraviť znenie niektorých pracovných činností, ktoré sú uvedené v katalógoch. 

Zmeny a doplnenia sa navrhujú najmä v časti 01. Spoločné pracovné činnosti, 10. Kultúra, 12. Obrana, 14. Pôdohospodárstvo, 15. Práca a sociálne veci, 16. Samospráva (vyšší územný celok a obec), 17. Školstvo a telovýchova, 18. Veda, technika, výskum vývoj, 20. Vnútro-všeobecná správa, 21. Zdravotníctvo  a 22. Životné prostredie 

Hierarchia zaradenia pracovných činností do platových tried je určená na základe analytického bodového hodnotenia. Hodnotením sa kvantitatívne vyjadrujú kvalitatívne rozdiely práce, a tým sa tvorí základ pre diferencované odmeňovanie podľa náročnosti vykonávanej práce. 

Na hodnotenie pracovných činností bola na ministerstve zriadená Komisia na hodnotenie pracovných činností (ďalej len „komisia”), ako medzirezortný kolektívny poradný orgán. Ťažiskovou úlohou komisie a ďalších expertov je pripraviť návrhy objektívnych, hierarchicky vyvážených  katalógov podľa kvalifikačnej náročnosti,  zložitosti, zodpovednosti a psychickej a fyzickej záťaže jednotlivých pracovných činností vykonávaných vo verejnom záujme a docieliť ich medzirezortnú vyváženosť. 

Členmi komisie sú zástupcovia vybraných ministerstiev, vybraných nevýrobných odborových zväzov, Asociácie zamestnávateľských zväzov a združení Slovenskej republiky, Združenia miest a obcí Slovenska a samosprávnych krajov. Na práci komisie sa podieľajú aj ďalší experti, najmä tí, ktorých sa predmetné pracovné činnosti bezprostredne dotýkajú.  

Proces dopĺňania katalógov je v zmysle § 28 ods. 4 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov v pôsobnosti ministerstva, ktoré je povinné dbať, aby dopĺňanie katalógov o nové pracovné činnosti bolo v súlade s charakteristikami platových tried, ktoré sú prílohou č. 1 a č. 2 k tomuto zákonu. 

Návrh nariadenia vlády nebude mať finančný, ekonomický ani environmentálny vplyv, ani vplyv na zamestnanosť a podnikateľské prostredie. Finančné krytie z hľadiska štátneho rozpočtu, rozpočtu obcí a vyšších územných celkov bolo kvantifikované v návrhu novely zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a v osobitných zákonoch, v zmysle ktorých sa pracovné činnosti vykonávajú a je zabezpečené v zákone o štátnom rozpočte na rok 2009. 

Návrh nariadenia vlády bol predmetom medzirezortného pripomienkového konania. Všetky pripomienky vrátane zásadných boli prerokované na zasadnutí komisie dňa 10. novembra 2008. Zásadné pripomienky pripomienkujúci subjekt zmenil na obyčajné a rozpor sa odstránil. Výsledky pripomienkového konania sú uvedené vo vyhodnotení pripomienkového konania, ktoré je súčasťou predkladaného materiálu.
Dňa 24. novembra 2008 Hospodárska a sociálna rada Slovenskej republiky prerokovala návrh nariadenia vlády, vyslovila s ním súhlas bez pripomienok a odporúčala na ďalšie legislatívne konanie.

 Pripomienky Legislatívnej rady vlády Slovenskej republiky sú akceptované. Návrh nariadenia vlády sa predkladá bez rozporov.